
Χρέος τιμής στους ήρωες της Βάθης Ιωάννη Ιγνατιάδη και Βασίλη Χαμιζίδη 
Κρατώντας ζωντανή τη μνήμη της θυσίας τους ο Δήμος Κιλκίς και η Δημοτική Κοινότητα Βάθης τίμησαν τους ήρωες της Βάθης, τον Ιωάννη Ιγνατιάδη και τον Βασίλη Χαμιζίδη ως σύμβολα θάρρους και απαράμιλλης ανδρείας που έδωσαν τη ζωή τους για την Πατρίδα και τον συνάνθρωπο, με μια λιτή εκδήλωση, που πραγματοποιήθηκε, χθες το απόγευμα, στην πλατεία Ιωάννη Ιγνατιάδη. 
Ο Ιωάννης Ιγνατιάδης, έφεδρος ανθυπασπιστής, πήρε μέρος στη μάχη της ΕΛΔΥΚ, στο στρατόπεδο της Λευκωσίας κατά την εισβολή του Αττίλα στην Κύπρο, τον Αύγουστο του 1974 και δεν επέστρεψε ποτέ στη Βάθη. Θεωρείται αγνοούμενος εδώ και πενήντα δύο χρόνια.
Ο Βασίλης Χαμιζίδης, ταγματάρχης εν αποστρατεία, έπεσε εν ώρα καθήκοντος τον Ιούνιο του 2002 σε αεροδιακομιδή του ΕΚΑΒ για τη σωτηρία μιας γυναίκας ασθενούς, όταν το ελικόπτερο στο οποίο ήταν κυβερνήτης συνετρίβη στο βουνό Βίγλα της Ανάφης.
Η εκδήλωση ξεκίνησε με επιμνημόσυνη δέηση για τους πεσόντες από τον εφημέριο του Ιερού Ναού Παναγίας Φανερωμένης Βάθης, αρχιμανδρίτη Βαρθολομαίο Τασιούλη.
Στην κινητήρια δύναμη που ώθησε τους δύο άνδρες της Βάθης στην υπηρέτηση υψηλών ιδανικών επικεντρώθηκε στον σύντομο χαιρετισμό του ο Δήμαρχος Κιλκίς Δημήτρης Κυριακίδης  
 Η στάση ζωής και οι πράξεις γενναιότητας του ανθυπασπιστή Ιωάννη Ιγνατιάδη και του πιλότου Βασίλη Χαμιζίδη, την ώρα της ευθύνης, ορίζουν την έννοια του πατριωτισμού και όλα όσα εκφράζει η ψυχή ενός ήρωα. Ο αξιακός τους κώδικας, διδάσκει σε εμάς και στις νεότερες γενιές ότι ο ηρωισμός δεν κερδίζεται μόνο στα χαρακώματα, ούτε μετριέται με τους πολεμικούς άθλους.  Είναι η απόφαση να αναμετρηθείς με τα πιστεύω σου, να σταθείς πάνω από τις δυνάμεις σου, όταν όλα κρέμονται σε μια κλωστή, για να αγωνιστείς για τη γη των προγόνων σου, για να προστατέψεις αυτόν που κινδυνεύει, για να υπερασπιστείς το δίκιο και το σωστό, με αυταπάρνηση, θυσιάζοντας ακόμη και τη ζωή σου. Ελάχιστη οφειλή μας προσέθεσε είναι να διατηρήσουμε ζωντανή τη μνήμη της θυσίας τους και να τη μεταλαμπαδεύσουμε στις νεότερες γενιές. 
Ο Ιωάννης Ιγνατιάδης προβάλλει και μας θυμίζει την αξία της πατρίδας, της γενναιότητας και της θυσίας και ο Βασίλης Χαμιζίδης ταυτίζεται με την αξία της προσφοράς και της αλληλεγγύης. Τους ευγνωμονούμε για όσα έδωσαν στην Πατρίδα και στην κοινωνία και για την παρακαταθήκη που μας άφησαν τόνισε στον χαιρετισμό του ο Πρόεδρος της Δημοτικής Κοινότητας Βάθης Θεόδωρος Κουσίδης.  
Ένα συγκινητικό ποίημα για τον Ιωάννη Ιγνατιάδη απήγγειλε στη συνέχεια ο  Πρόεδρος της Ένωσης Αγωνιστών Εθνικής Αντίστασης Χαράλαμπος Παπαδόπουλος ενώ την αρετή και τη λεβεντιά των ηρώων της Βάθης απέδωσαν με τον ποντιακό χορό σέρα, οι άνδρες του χορευτικού τμήματος του Πολιτιστικού Ποντιακού Συλλόγου ‘’Παναγία Σουμελά’’ Παλατιανού. 
Η τελετή ολοκληρώθηκε με την κατάθεση στεφάνων και τον εθνικό ύμνο. 
Στο μνημόσυνο τιμής και ηθικού χρέους προς τους ήρωες της Βάθης ήταν παρόντες και 
οι Αντιδήμαρχοι Γιώργος Μπαλάσκας, Θεμιστοκλής Κοσμίδης, ο δημοτικός σύμβουλος Φώτης Γεωργιάδης, ο Πρόεδρος της Δημοτικής Κοινότητας Κάτω Θεοδωρακίων Αλέξανδρος Ποιμενίδης, ο Συνταγματάρχης Κωνσταντίνος Μπίκος ως εκπρόσωπος της 71ης Αερομεταφερόμενης Ταξιαρχίας ‘’Πόντος’’ ο Αστυνομικός Υποδιοικητής Κιλκίς Ευστάθιος Μανουσαρίδης, ο Παντελής Γρηγοριάδης μέλος της Διοίκησης του Επιμελητηρίου Κιλκίς, ο Πρόεδρος του παραρτήματος της Ένωσης Αποστράτων Αξιωματικών Κιλκίς Σπυρίδων Τσερτσίδης, οι οικογένειες των τιμώμενων προσώπων και κάτοικοι της Βάθης.  
